b'\n_START_ARTICLE_\nVejle Boldklub\n_START_SECTION_\nHistorie\n_START_PARAGRAPH_\nVejle Boldklub blev stiftet den 3. maj 1891 af 23 vejlensere. Ved stiftelsen var Vejle Boldklub en cricketklub. Fodbold kom f\xc3\xb8rst til i 1902.\n_START_SECTION_\nDen f\xc3\xb8rste guldalder\n_START_PARAGRAPH_\n\xc3\x85rene fra 1910 til 1920 kaldes VB\'s f\xc3\xb8rste guldalder. Baggrunden herfor er, at VB i disse \xc3\xa5r syv gange var i finalen om det jyske mesterskab og vandt dette fire gange i 1912, 1913, 1914 og 1915. Periodens h\xc3\xb8jdepunkt var i 1914, hvor VB kunne smykke sig med titlen provinsmester._NEWLINE_Ogs\xc3\xa5 i 1916 og 1917 var klubben med i finalerne om det jyske mesterskab og slog s\xc3\xa5ledes fast, at VB var datidens jyske storhold \xe2\x80\x93 en gylden epoke i klubbens mere end 100 \xc3\xa5r lange historie, der med rette omtales som den f\xc3\xb8rste guldalder.\n_START_SECTION_\n1950\xe2\x80\x99erne: Et gyldent \xc3\xa5rti\n_START_PARAGRAPH_\nMere end 15.000 betalende tilskuere var p\xc3\xa5 plads p\xc3\xa5 Vejle Stadion, da VB den 22. maj 1952 sikrede sig oprykning til 2. division i en nervepirrende kamp mod Odense KFUM. En af de b\xc3\xa6rende spillere p\xc3\xa5 holdet var centerforwarden, Bent S\xc3\xb8rensen, der sidenhen blev VB\xe2\x80\x99s f\xc3\xb8rste landsholdsspiller._NEWLINE_Fire \xc3\xa5r senere kom en endnu st\xc3\xb8rre triumf i hus, da VB den 10. juni 1956 i K\xc3\xb8benhavns Idr\xc3\xa6tspark foran 25.000 tilskuere m\xc3\xb8dte B93 i kampen om oprykning til Danmarks bedste r\xc3\xa6kke, 1. division. Den blev sikret med m\xc3\xa1ner, da Bent S\xc3\xb8rensen scorede et flot sejrsm\xc3\xa5l. VB spillede efterf\xc3\xb8lgende i den bedste danske r\xc3\xa6kke i samfulde 36 \xc3\xa5r, hvilket er rekord._NEWLINE_I 1958 fejrede VB klubbens hidtil st\xc3\xb8rste sejr. For f\xc3\xb8rste gang hjemf\xc3\xb8rte VB det danske mesterskab. Men ikke nok med det. VB vandt ogs\xc3\xa5 DBU\'s landspokalturnering og dermed The Double. Blandt profilerne p\xc3\xa5 holdet var bl.a. Tommy Troelsen og Henning Enoksen._NEWLINE_15.000 tilskuere til VB\'s hjemmekampe p\xc3\xa5 Vejle Stadion var ikke noget s\xc3\xa6rsyn p\xc3\xa5 den tid. Og de mange tilskuere fik valuta for pengene, som da KB blev sl\xc3\xa5et 8-3, OB 7-2 og Skovshoved 7-1. Cheftr\xc3\xa6neren for det triumferende VB-mandskab hed Frits Gotfredsen, og det var under hans ledelse, at man i VB begyndte at udvikle den offensive spillestil, der sidenhen gjorde klubben popul\xc3\xa6r i hele Danmark._NEWLINE_1959 b\xc3\xb8d ogs\xc3\xa5 p\xc3\xa5 store VB-triumfer. St\xc3\xb8rst var erobringen af DBU\'s landspokal, hvor modstanderen i finalen var AGF. 33.000 tilskuere m\xc3\xb8dte op i Idr\xc3\xa6tsparken til dysten mellem de to jyske storklubber. Kampen endte 1-1 efter forl\xc3\xa6nget spilletid, hvorefter klubberne m\xc3\xa5tte ud i ny dyst. Her vandt VB 1-0. Hvem der scorede sejrsm\xc3\xa5let st\xc3\xa5r den dag i dag som et ubesvaret sp\xc3\xb8rgsm\xc3\xa5l. B\xc3\xa5de bolden, Henning Enoksen og et par AGF-spillere spr\xc3\xa6llede i nettet, men m\xc3\xa5l var der, og VB kunne l\xc3\xb8fte pokalen i vejret for andet \xc3\xa5r i tr\xc3\xa6k._NEWLINE_Ved OL i Rom 1960 var fire VB-spillere udtaget til det danske fodboldlandshold: Henning Enoksen, Tommy Troelsen, Poul Jensen og Poul Mejer.Poul Jensen, Enoksen og Troelsen var med i finalen.- Poul Jensen var anf\xc3\xb8rer for s\xc3\xb8lvholdet.\n_START_SECTION_\n1970\xe2\x80\x99erne: En triumfmarch\n_START_PARAGRAPH_\nI 1971 fyldte VB 80 \xc3\xa5r, og spillerne gav klubben den bedst t\xc3\xa6nkelige f\xc3\xb8dselsdagsgave: Mesterskabstrof\xc3\xa6et og VB\'s f\xc3\xb8rste billet til Europacuppen. Mesterskabet blev erobret i kraft af str\xc3\xa5lende fodboldspil, og allerede fire runder f\xc3\xb8r s\xc3\xa6sonafslutningen var triumfen i hus._NEWLINE_Publikum str\xc3\xb8mmede til klubbens kampe i denne s\xc3\xa6son, hvor VB med offensiv charmefodbold markerede sig som et dejligt, friskt pust i dansk topfodbold. Blandt holdets mange profiler var Allan Simonsen, Flemming Serritslev og Karsten Lund. Ligesom i 1958 hed cheftr\xc3\xa6neren Frits Gotfredsen. Gotfredsen stoppede i VB efter den store triumf._NEWLINE_\xc3\x85ret efter, i 1972, beviste VB, at klubben nu var landets absolut bedste fodboldklub. Det danske mesterskab i 1971 blev f\xc3\xb8rst fulgt op af en finalesejr i DBU\'s landspokalturnering, og efterf\xc3\xb8lgende fik mesterskabspokalen nok engang plads i klubhuset p\xc3\xa5 Vejle Stadion \xe2\x80\x93 The Double._NEWLINE_Mesterskabet blev hjemf\xc3\xb8rt endnu mere suver\xc3\xa6nt end \xc3\xa5ret f\xc3\xb8r efter en forrygende efter\xc3\xa5rss\xc3\xa6son med 10 sejre p\xc3\xa5 stribe \xe2\x80\x93 der var ganske enkelt VB og s\xc3\xa5 de andre. Efter \xe2\x80\x9972-s\xc3\xa6sonen skiftede klubbens st\xc3\xb8rste profil, Allan Simonsen, til den tyske storklub, Borussia M\xc3\xb6nchengladbach, hvor han i 1977 som den hidtil eneste dansker blev k\xc3\xa5ret til \xc3\x85rets Fodboldspiller i Europa._NEWLINE_I s\xc3\xa6sonen 1975 indfriede VB ikke de store forventninger i 1. division. Men til geng\xc3\xa6ld blev alle forventninger indfriet i DBU\'s landspokalturnering, hvor VB for fjerde gang str\xc3\xb8g til tops med en 1-0 sejr over Holb\xc3\xa6k. Efter en h\xc3\xb8j aflevering fra Flemming Serritslev saksesparkede Gert Eg bolden i m\xc3\xa5l. Dermed blev VB deltager i Europa Cup\'en for Pokalvindere._NEWLINE_Den 19. maj 1977 sikrede VB sig sin tredje pokaltriumf p\xc3\xa5 kun seks \xc3\xa5r. Klubbens femte sejr i pokalturneringen kom i hus med en 2-1 sejr over B1909. VB\'s m\xc3\xa5l blev scoret af Ib Jacquet og Knud N\xc3\xb8rregaard. Udover titlen bet\xc3\xb8d sejren desuden, at VB kunne kalde sig Danmarks bedste pokalhold gennem tiderne. En status man overtog fra AGF._NEWLINE_I den f\xc3\xb8lgende s\xc3\xa6son, 1978, understregede VB sin topposition i dansk fodbold ved at hjemf\xc3\xb8re klubbens fjerde Danmarksmesterskab. Cheftr\xc3\xa6ner, Poul Erik Bech, og hans succesmandskab kunne lade champagnepropperne springe p\xc3\xa5 n\xc3\xa6stsidste spilledag, hvor forf\xc3\xb8lgerne \xe2\x80\x93 AGF og Esbjerg fB \xe2\x80\x93 ikke l\xc3\xa6ngere kunne hente VB. Blandt de fremtr\xc3\xa6dende spillere p\xc3\xa5 guldholdet var bl.a. Alex Nielsen, Ulrik le Fevre og Tommy Hansen.\n_START_SECTION_\n1980\xe2\x80\x99erne: Pokalerne hentes til Vejle\n_START_PARAGRAPH_\nVB blev i 1978 det f\xc3\xb8rste hold til at vinde Danmarksmesterskabet efter indf\xc3\xb8relsen af professionel fodbold i Danmark. Men i l\xc3\xb8bet af 1980\xe2\x80\x99erne og 1990\xe2\x80\x99erne viste det sig, at VB havde sv\xc3\xa6rt ved at omstille sig til de nye tider._NEWLINE_I starten af \xc3\xa5rtiet fortsatte VB dog i sporet fra de succesrige 70\xe2\x80\x99ere. Den 28. maj blev Frem s\xc3\xa5ledes besejret med 2-1 i landspokalfinalen. Dermed skrev VB dansk fodboldhistorie. Det var nemlig sjette gang, klubben blev vinder af turneringen. Det bet\xc3\xb8d, at VB vandt den flotte pokal \xe2\x80\x93 danske klubber havde k\xc3\xa6mpet om siden 1955 \xe2\x80\x93 til ejendom. Pokalen st\xc3\xa5r i dag i klubhuset p\xc3\xa5 Vejle Stadion._NEWLINE_I 1983 vendte Allan Simonsen tilbage til VB og blev tilmed k\xc3\xa5ret til som Europas tredje bedste spiller, da han spillede i klubben. Han var st\xc3\xa6rkt medvirkende til, at VB i 1984-s\xc3\xa6sonen endnu engang skrev dansk fodboldhistorie ved for femte gang at sikre sig Danmarksmesterskabet. Dermed fik dansk fodbolds fornemste trof\xc3\xa6 fast plads i pokalskabet p\xc3\xa5 Vejle Stadion ved siden af pokalen for landspokalturneringen. Blandt de fremtr\xc3\xa6dende spillere p\xc3\xa5 mesterholdet fra 1984 var udover Allan Simonsen en ung John Siveb\xc3\xa6k og hjemvendte Steen Thychosen, der blev ligatopscorer med 24 fuldtr\xc3\xa6ffere._NEWLINE_Efter nogle magre \xc3\xa5r blev VB i 1988 overtaget af \xe2\x80\x9dde fire k\xc3\xb8bm\xc3\xa6nd\xe2\x80\x9d, der bl.a. talte Dandy ejeren Holger Bagger S\xc3\xb8rensen. Med k\xc3\xb8bm\xc3\xa6ndenes indtog kom der igen store ambitioner i klubben, hvor indk\xc3\xb8b af spillere som Preben Elkj\xc3\xa6r, John Larsen og Keld Bordinggaard skabte dr\xc3\xb8mme om en ny storhedstid. Men den nye cheftr\xc3\xa6ner, Ebbe Skovdahl, kunne, p\xc3\xa5 trods af mange fremragende spillere, ikke f\xc3\xa5 holdet til at spille sammen.\n_START_SECTION_\n1990\'erne: Et sort 1991 og genrejsning af VB\n_START_PARAGRAPH_\nVejle Boldklubs 100 \xc3\xa5rs jubil\xc3\xa6um blev markeret p\xc3\xa5 bedr\xc3\xb8velig vis med nedrykning for f\xc3\xb8rste gang siden 1956. De mange stjernespillere blev spredt for alle vinde og krisestemningen s\xc3\xa6nkede sig over N\xc3\xb8rreskoven. K\xc3\xb8bm\xc3\xa6ndene forlod klubben, men sikrede p\xc3\xa5 vej ud at den var g\xc3\xa6ldfri. Til at samle stumperne op efter Ebbe Skovdahl ansatte VB Allan Simonsen som cheftr\xc3\xa6ner \xe2\x80\x93 en utaknemmelig opgave for Allan, der indledte tr\xc3\xa6nerkarrieren med en fiasko._NEWLINE_I 1994 overtog klubbens tidligere storspiller og succestr\xc3\xa6ner fra 1981-s\xc3\xa6sonen, Ole Fritsen, roret efter Allan Simonsen. Ole Fritsen havde et godt kendskab til den store talentmasse i klubben, der talte spillere som Thomas Gravesen, Alex N\xc3\xb8rlund, Kaspar Dalgas og Peter Graulund. Ud fra dette kendskab gik Ole Fritsen i gang med at genopbygge holdet._NEWLINE_I 1995 var VB tilbage i den bedste r\xc3\xa6kke efter 3 \xc3\xa5rs frav\xc3\xa6r. Ole Fritsens unge spillere overraskede positivt med flot, offensiv fodbold. I 1997 blev det til s\xc3\xb8lvmedaljer og to gange deltog VB i UEFA Cuppen under Ole Fritsens ledelse. For det flotte stykke arbejde modtog Ole i s\xc3\xa6sonen 1997 prisen som \xc3\x85rets fodboldtr\xc3\xa6ner i Danmark.\n_START_SECTION_\n2000: En ny start\n_START_PARAGRAPH_\nVed \xc3\xa5rtusindskiftet rykkede VB for anden gang ud af Danmarks bedste r\xc3\xa6kke. Men allerede \xc3\xa5ret efter var VB tilbage. Det blev dog kun til en lynvisit, da klubben allerede i 2002 m\xc3\xa5tte se sig degraderet til 1. division igen. Det blev indledningen til en dyb krise og i 2004 balancerede VB p\xc3\xa5 kanten af degradering til 2. division. _NEWLINE_Yderligere stod klubben overfor en truende konkurs. I k\xc3\xb8lvandet p\xc3\xa5 krisen fulgte en r\xc3\xa6kke desperate fors\xc3\xb8g p\xc3\xa5 at redde klubben gennem fusionsprojekter mod nord, syd, \xc3\xb8st og vest._NEWLINE_I slutningen af 2004 rekonstruerede en r\xc3\xa6kke erhvervsfolk klubbens \xc3\xb8konomi og lancerede den s\xc3\xa5kaldte 4 punkts plan \xe2\x80\x93 fire konkrete m\xc3\xa5l: Et nyt stadion, oprykning til Superligaen, indt\xc3\xa6gter p\xc3\xa5 andet end fodbold og en ny sponsorstrategi. I for\xc3\xa5ret 2006 var VB tilbage i den bedste r\xc3\xa6kke. Men efter en miserabel s\xc3\xa6sonstart med ni nederlag p\xc3\xa5 stribe m\xc3\xa5tte VB igen forlade det gode selskab. Et flot for\xc3\xa5r indikerede dog, at VB var p\xc3\xa5 rette vej, og optimismen blomstrede p\xc3\xa5 ny i N\xc3\xb8rreskoven._NEWLINE_Den optimistiske stemning i Vejle og opland medf\xc3\xb8rte, at en r\xc3\xa6kke af trekantomr\xc3\xa5dets mest velhavende erhvervsfolk engagerede sig i klubben og investerede betydelige bel\xc3\xb8b for at skabe en st\xc3\xa6rk organisation omkring klubben. Endvidere engagerede Vejle Kommune sig i indsatsen for at skabe moderne forhold for klubben._NEWLINE_Som f\xc3\xb8lge heraf fik Vejle i for\xc3\xa5ret 2008 et nyt, moderne stadion i N\xc3\xb8rreskoven. Vejle Stadion har kapacitet til 11.060 tilskuere og blev indviet d. 9. marts 2008 med en kvartfinale i Landspokalturneringen mod FC Midtjylland. Vejle Boldklub mener selv, at klubben r\xc3\xa5der over Danmarks mest moderne tr\xc3\xa6ningsanl\xc3\xa6g VB Parken _NEWLINE_Den 5. juni 2008 satte VB ny rekord som historien mest suver\xc3\xa6ne oprykker fra 1. division/Viasat Divisionen . Oprykningen til Superligaen blev sikret med 78 point for 30 kampe. Men trods investeringer i profiler som Brian Priske og Rasmus W\xc3\xbcrtz blev det alligevel en kort visit i Superligaen, da de succesrige oprykkere fra 2008 kun form\xc3\xa5ede at vinde fem kampe i l\xc3\xb8bet af 2008/2009-s\xc3\xa6sonen. Det rakte til en 11. plads og dermed nedrykning til n\xc3\xa6stbedste r\xc3\xa6kke.\n_START_SECTION_\n2010: Mislykket klubsamarbejde\n_START_PARAGRAPH_\nDen 8. december 2010 blev det besluttet at etablere et klubsamarbejde med Kolding FC. Samarbejdet blev en realitet i sommeren 2011, og klubbens navn blev \xc3\xa6ndret til Vejle Boldklub Kolding. Imidlertid blev samarbejdet oph\xc3\xa6vet igen den 18. april 2013, og klubben fortsatte som Vejle Boldklub .\n_START_SECTION_\n2016: Udenlandske investorer i N\xc3\xb8rreskoven\n_START_PARAGRAPH_\nDen 28. juni 2016 meddelte Vejle Boldklub, at aktiemajoriteten i klubben var blevet opk\xc3\xb8bt af Andrei Zolotko fra Moldova og dennes forretningspartner, Lucas Chang Jin, fra Kina. _NEWLINE_Zolotko var tidligere agent og stod bag flere handler i Danmark. Han har s\xc3\xa5ledes repr\xc3\xa6senteret blandt andre FC Midtjylland-spillerne Marco Ure\xc3\xb1a, Baba Collins og Izunna Uzochukwu. _NEWLINE_Lucas Chang Jin var fortsat aktiv som agent med base i London for firmaet World in Motion/GK1. Han var ved overtagelsen fortsat agent for bl.a. de to tidligere verdensstjerner, Fabio Cannavaro og Ciro Ferrara, der begge havde gang i deres tr\xc3\xa6nerkarriere i Kina. Han havde ogs\xc3\xa5 andel i Peter Utakas skifte fra OB til kinesiske Dalian Aerbin i 2012. Han skulle senere s\xc3\xb8rge for, at Utaka ogs\xc3\xa5 kom til VB._NEWLINE_De to nye ejere repr\xc3\xa6senterede en st\xc3\xb8rre investorkreds. Den resterende aktieandel var ejet af Klaus Eskildsen Holding ApS med den tidligere VB-spiller Klaus Eskildsen, der er administrerende direkt\xc3\xb8r i DanCake, i spidsen._NEWLINE_I forl\xc3\xa6ngelse af den nye investorkreds blev svenske Andreas Alm ansat som VB-tr\xc3\xa6ner p\xc3\xa5 en to-\xc3\xa5rig aftale. Alm var tidligere tr\xc3\xa6ner i svenske AIK og havde ogs\xc3\xa5 selv spillet som professionel i klubben._NEWLINE_Med de nye ejeres indtog \xc3\xa6ndrede spillertruppen sig desuden drastisk. 23 spillere forlod klubben og 22 nye spillere blev indlemmet i f\xc3\xb8rsteholdstruppen i l\xc3\xb8bet af det f\xc3\xb8rste halv\xc3\xa5r i 1. division. Mange spillere kom fra ikke-europ\xc3\xa6iske lande, mens ogs\xc3\xa5 mange af klubbens unge talenter fik spilletid._NEWLINE_Efter en halv s\xc3\xa6son under de nye ejere l\xc3\xa5 klubben nummer 9 i 1. division. Fem point fra playoff-pladserne om oprykning og fire point fra nedrykning. De mange handler fortsatte i vinterens transfervindue, hvor syv spillere blev sendt v\xc3\xa6k og seks nye ansigter kom til. VB sluttede 2016/2017-s\xc3\xa6sonen p\xc3\xa5 en 9. plads og samarbejdet med cheftr\xc3\xa6ner Andreas Alm blev opsagt efter blot \xc3\xa9n s\xc3\xa6son._NEWLINE_I sommerpausen til 2017/2018-s\xc3\xa6sonen hentede Vejle Boldklub italienske Adolfo Sormani som ny cheftr\xc3\xa6ner. Ved vinterpausen f\xc3\xb8rte holdet NordicBet Ligaen med tre point ned til den n\xc3\xa6rmeste forf\xc3\xb8lger. Samtidig solgte klubben topscorer Dominic Vinicius til kinesisk fodbold i en handel, der blev klubbens st\xc3\xb8rste salg nogensinde. Trods svingende resultater i for\xc3\xa5ret 2018, sluttede VB p\xc3\xa5 f\xc3\xb8rstepladsen i NordicBet Ligaen og rykkede dermed op i Superligaen.\n_START_SECTION_\nMesterholdenes Europa Cup\n_START_PARAGRAPH_\nVejle Boldklub har deltaget i Europas st\xc3\xb8rste klubturnering fire gange. Klubben spillede sin f\xc3\xb8rste store europ\xc3\xa6iske klubkamp i 1973, da man i Mesterholdenes Europa Cup m\xc3\xb8dte det belgiske Anderlecht i f\xc3\xb8rste runde af turneringen. I den f\xc3\xb8rste kamp p\xc3\xa5 udebane scorede Finn Johansen to m\xc3\xa5l for VB, som dog tabte 4-2. Hjemme i Vejle endte returopg\xc3\xb8ret 0-3 og dermed tabte vejlenserne sammenlagt 7-2. _NEWLINE_Klubben deltog sidenhen i turneringen yderligere tre gange. I den efterf\xc3\xb8lgende 1973/1974-s\xc3\xa6son slog man s\xc3\xa5ledes franske FC Nantes ud i f\xc3\xb8rste runde. Den f\xc3\xb8rste kamp i Vejle var endt 2-2, mens Knud N\xc3\xb8rregaard scorede returkampens eneste m\xc3\xa5l, s\xc3\xa5 Vejle Boldklub vandt med sammenlagt 3-2. I anden runde af turneringen tabte VB sammenlagt 0-1 til skotske Celtic, som endte med at g\xc3\xa5 hele vejen til semifinalen. Den f\xc3\xb8rste kamp i Skotland sluttede 0-0, mens kampen i Vejle endte med en skotsk sejr p\xc3\xa5 1-0. _NEWLINE_I s\xc3\xa6sonen 1979/1980 gik klubben ogs\xc3\xa5 videre til anden runde i Mesterholdenes Europa Cup, da \xc3\xb8strigske FK Austria Wien blev sl\xc3\xa5et sammenlagt med 4-3 i f\xc3\xb8rste runde. I anden runde r\xc3\xb8g Vejle Boldklub ud til de jugoslaviske mestre fra Hajduk Split med sammenlagt 2-4._NEWLINE_I s\xc3\xa6sonen 1985/1986 tabte klubben i f\xc3\xb8rste runde med sammenlagt 2-5 til Steaua Bukarest, som ogs\xc3\xa5 endte med at vinde finalen over FC Barcelona i den s\xc3\xa6son. P\xc3\xa5 Vejle Stadion f\xc3\xb8rte VB ellers den f\xc3\xb8rste kamp 1-0 p\xc3\xa5 m\xc3\xa5l af Julian Barnett helt ind til det 89. minut, hvor rum\xc3\xa6nerne fik udlignet. Returopg\xc3\xb8ret tabte VB med 1-4. Allan Simonsen scorede vejlensernes m\xc3\xa5l.\n_START_SECTION_\nPokalvindernes Europa Cup\n_START_PARAGRAPH_\nKlubbens hidtil bedste europ\xc3\xa6iske resultat kom i 1978, da VB n\xc3\xa5ede hele vejen til kvartfinalen i Pokalvindernes Europa Cup. Undervejs havde Vejle Boldklub sl\xc3\xa5et Progr\xc3\xa8s Niedercorn fra Luxembourg (10-0) og  gr\xc3\xa6ske PAOK (4-2) ud. I kvartfinalen var hollandske FC Twente dog for stor en mundfuld og VB tabte sammenlagt med 7-0. det var kun tredje gang i historien, at en dansk klub var n\xc3\xa5et til en kvartfinale i en europ\xc3\xa6isk klubturnering._NEWLINE_To s\xc3\xa6soner forinden var VB ogs\xc3\xa5 r\xc3\xb8get ud af turneringen til et hollandssk hold. Dengang blev FC Den Haag overmand i f\xc3\xb8rste runde med en sejre p\xc3\xa5 samlet 4-0. I s\xc3\xa6sonen 1981/1982 m\xc3\xb8dte VB den portugiske storklub FC Porto i f\xc3\xb8rste runde. P\xc3\xa5 Vejle Stadion vandt VB med 2-1 p\xc3\xa5 m\xc3\xa5l af Tommy Andersen og Gert Eg. I Portugal tabte man dog 3-0 p\xc3\xa5 tre scoringer i anden halvleg. Dermed blev det til et sammenlagt nederlag p\xc3\xa5 5-1.\n_START_SECTION_\nLogo og farver\n_START_PARAGRAPH_\nDa fodbold i 1902 blev en del af Vejle Boldklub var spilletr\xc3\xb8jerne bl\xc3\xa5. Fem \xc3\xa5r senere, i 1907, skiftede VB farven p\xc3\xa5 tr\xc3\xb8jerne fra at v\xc3\xa6re hvid og bl\xc3\xa5stribet, til at v\xc3\xa6re helt hvide. Under disse farver optr\xc3\xa5dte de frem til 1911, hvor Vejle fik deres r\xc3\xb8de spillertr\xc3\xb8jer, som der ogs\xc3\xa5 spilles med den dag i dag. If\xc3\xb8rt disse nye r\xc3\xb8de spillertr\xc3\xb8jer vandt VB sit f\xc3\xb8rste mesterskab, det jyske mesterskab 1911-12, og det siges, at denne succes, er \xc3\xa5rsagen til at klubben har valgt at fastholde den r\xc3\xb8de spillertr\xc3\xb8je._NEWLINE_I 1977 indgik Vejle Boldklub, et \xc3\xa5r f\xc3\xb8r betalt fodbold blev indf\xc3\xb8rt i Danmark, en sponsoraftale med hummel og Intersport/HC Sport. Denne aftale bet\xc3\xb8d at klubben fremover skulle have sine spilledragter designet af hummel og leveret af Intersport/HC Sport i Vejle. Da aftalen blev forl\xc3\xa6nget den 29. oktober 2009, var det ikke kun klubbens st\xc3\xb8rste t\xc3\xb8jaftale, men ogs\xc3\xa5 den l\xc3\xa6ngst l\xc3\xb8bende sponsoraftale i Danmark._NEWLINE_Ved indgangen til 2006-07 s\xc3\xa6sonen af Superligaen pr\xc3\xa6senterede Vejle en ny hovedsponsor, den st\xc3\xb8rste i klubbens historie. I stedet for en traditionel hovedsponsor, blev det en gruppe af sponsorer samlet under navnet Champions Club som overtog hovedsponsoratet i klubben. Det var f\xc3\xb8rste gang et s\xc3\xa5dan tiltag var set i dansk idr\xc3\xa6t. I stedet for at f\xc3\xa5 trykt sit logo p\xc3\xa5 spillertr\xc3\xb8jerne valgte medlemmer af Champions Club at forsiden af tr\xc3\xb8jerne skulle bruges til at profilere sp\xc3\xa6ndende aktiviteter i Vejle, kulturelle begivenheder eller humanit\xc3\xa6re form\xc3\xa5l. Som det ses p\xc3\xa5 billedet til h\xc3\xb8jre, er Ulrik Balling if\xc3\xb8rt en s\xc3\xa5dan tr\xc3\xb8je, med det humanit\xc3\xa6re form\xc3\xa5l at "Vejle siger nej til racisme". Champions Club eksisterer fortsat som sponsor for klubben i dag, men hovedsponsoratet har tilh\xc3\xb8rt forskellige andre siden. Sponsorgruppens logo har i de seneste mange s\xc3\xa6soner v\xc3\xa6ret udsmykket p\xc3\xa5 brystet af spillerdragterne i modsatte side af hvor klubbens logo er placeret. _NEWLINE_I for\xc3\xa5ret 2015 pr\xc3\xa6senterede Vejle, de to virksomheder VTK og BLITE som ny hovedsponsor i klubben. Deres logoer prydede derfor i de n\xc3\xa6ste par s\xc3\xa6soner forsiden p\xc3\xa5 Vejles spillerdragter. Direkt\xc3\xb8ren af disse virksomheder er Johnny Kristiansen, som tidligere har v\xc3\xa6ret b\xc3\xa5de hovedsponsor i klubben med sin virksomhed Topreng\xc3\xb8ring og stadionsponsor med Jokri A/S. Egenligt udl\xc3\xb8b hovedsponsoratet ved slutningen af 2016/17 s\xc3\xa6sonen, men Johnny Kristiansen valgte at forl\xc3\xa6nge sponsoratet til slutningen af s\xc3\xa6sonen 2017/18._NEWLINE_Den 21. juni 2018, kunne Vejle, som led i forberedelserne til deres tilbagevenden til Superligaen, pr\xc3\xa6sentere ny hovedsponsor. Hovedsponsoratet blev tegnet af Arbejdernes Landsbank og AL Finans, og deres logoer vil derfor pr\xc3\xa6ge VB-tr\xc3\xb8jen de n\xc3\xa6ste tre s\xc3\xa6soner. Samtidigt pr\xc3\xa6senterede klubben sin nye udebanetr\xc3\xb8je, som hovedsageligt er sort, men med lidt hvide markeringer p\xc3\xa5 skuldre, bryst og \xc3\xa6rmer. Desuden er VB\'s eget logo placeret p\xc3\xa5 venstre bryst, hummels logo p\xc3\xa5 h\xc3\xb8jre bryst, samt en af de nye hovedsponsores logo lige under disse, p\xc3\xa5 den \xc3\xb8verste del af maven. Klubben vil endvidere l\xc3\xb8fte sl\xc3\xb8ret for sin nye r\xc3\xb8de hjemmebanetr\xc3\xb8je den 27. juni 2018. De har desuden besluttet, at der kun spilles i udebanetr\xc3\xb8jen, s\xc3\xa5fremt dommeren sk\xc3\xb8nner dette n\xc3\xb8dvendigt.\n_START_SECTION_\nFans\n_START_PARAGRAPH_\nVejle Boldklubs nuv\xc3\xa6rende officielle fanklub, "The Crazy Reds" (TCR), blev stiftet i 1995, som en naturlig afl\xc3\xb8ser til "VB\'s Fanklub", som blev stiftet i 1978, og som var Danmarks \xc3\xa6ldste fanklub. Da fanklubben blev stiftet den 18. september 1995, var navnet "VB Support", men allerede i l\xc3\xb8bet af efter\xc3\xa5ret 1995 blev det \xc3\xa6ndret til dets nuv\xc3\xa6rende form, "The Crazy Reds". Det f\xc3\xb8rste \xc3\xa5r havde fanklubben 100 medlemmer, men i l\xc3\xb8bet af de n\xc3\xa6ste par s\xc3\xa6soner voksede medlemstallet st\xc3\xb8t i takt med gode pr\xc3\xa6stationer for Vejle Boldklub. _NEWLINE_TCR opn\xc3\xa5ede deres hidtil st\xc3\xb8rste medlemstal i 1999, hvor fanklubben rundede 1500 medlemmer. Herefter har medlemstallet i en lang \xc3\xa5rr\xc3\xa6kke v\xc3\xa6ret meget svingende i takt med holdets pr\xc3\xa6stationer, men i 2011 faldt medlemstallet drastisk. Dette skyldtes klubbens fusionering med Kolding FC, hvilket resulterede i at fanklubbens medlemstal faldt til 200, som er det laveste antal medlemmer siden stiftelsen af fanklubben i 1995. Efter Kolding FC, i 2013, trak sig ud af fusioneringen, og det atter engang hed Vejle Boldklub, har flere medlemmer tilknyttet sig fanklubben. De seneste \xc3\xa5rs mange elevator-ture mellem Superligaen og 1. division, har dog betydet at det har v\xc3\xa6ret vanskeligt at fastholde medlemmer i fanklubben, hvorfor medlemsantallet blot ligger mellem 200-300 medlemmer.\n_START_SECTION_\nRivaler\n_START_PARAGRAPH_\nVejle Boldklub har rivalopg\xc3\xb8r mod to klubber fra lokalomr\xc3\xa5det, AC Horsens og FC Fredericia. Ligesom Vejle har Horsens de seneste \xc3\xa5r haft en del elevator-turer mellem Superligaen og 1. division. Fredericia har derimod aldrig spillet p\xc3\xa5 h\xc3\xb8jere niveau end 1. division. Lokalopg\xc3\xb8rerne afspejler oftes ikke klubbernes egentlige form, men er i stedet et udtryk for spillernes mentalitet og fightervilje. I og med Vejle og Horsens begge har oplevet elevator-ture de seneste \xc3\xa5r, har de to hold konkurreret om, at undg\xc3\xa5 nedrykning fra landets bedste fodboldr\xc3\xa6kke. _NEWLINE_Klubbernes fans g\xc3\xa5r meget op i rivaliseringerne, og mange af dem anser det som en forr\xc3\xa6derisk handling at skifte til en af de rivaliserende klubber. Rivaliseringen, is\xc3\xa6r mellem Horsens og Vejle, har v\xc3\xa6ret s\xc3\xa5 kraftig, at et skifte mellem klubberne af nogle af klubbens fans er blevet m\xc3\xb8dt med chikanering. Dette var tilf\xc3\xa6ldet for den tidligere Vejle-m\xc3\xa5lmand Kristian F\xc3\xa6ste, der ikke fik fornyet sit kontrakt, i sommeren 2016, og derfor s\xc3\xb8gte nye veje hos rivalerne i Horsens. Tilh\xc3\xa6ngere af Vejle m\xc3\xb8dte op p\xc3\xa5 m\xc3\xa5lmandens hjemmeadresse i Aarhus og chikanerede ham med tiln\xc3\xa6rmelser samt oph\xc3\xa6ngning af klisterm\xc3\xa6rker p\xc3\xa5 d\xc3\xb8ren, hvilket forstyrrede hans k\xc3\xa6reste og sit eget privatliv. F\xc3\xa6ste udtaler selv at reaktionen fra, hvad han mener m\xc3\xa5 v\xc3\xa6re nogle f\xc3\xa5 VB-tilh\xc3\xa6ngere, ikke harmonerer med hans billede af klubben, da VB fans plejer at v\xc3\xa6re trofaste og loyale.\n_START_SECTION_\nTitler\n_START_PARAGRAPH_\nVejle Boldklubs f\xc3\xb8rste trof\xc3\xa6 var det jyske fodboldmesterskab i B-r\xc3\xa6kken, vundet i 1907. I 1958 vandt klubben b\xc3\xa5de sin f\xc3\xb8rste ligatitel og sin f\xc3\xb8rste landspokal. Vejle Boldklub vandt flest trof\xc3\xa6er i 1970\'erne; tre ligatitler og tre landspokaler. Klubben har sammen med Br\xc3\xb8ndby en delt tredjeplads over flest sejre af Landspokalen (6). _NEWLINE_Den seneste titel kom i hus i 2018, med 1. division 2017-18-titlen, hvilket ogs\xc3\xa5 resulterede i klubbens seneste oprykning til landets bedste r\xc3\xa6kke.'